               EURÓPAI BIZOTTSÁG
            Brüsszel, 2022.1.20.
            COM(2022) 20 final
            2022/0010(BUD)

            Javaslat
            AZ EURÓPAI PARLAMENT ÉS A TANÁCS HATÁROZATA
            Spanyolország EGF/2021/006 ES/Cataluña automotive kérelme nyomán az elbocsátott munkavállalók támogatását szolgáló Európai Globalizációs Alkalmazkodási Alap igénybevételéről

               INDOKOLÁS

               A JAVASLAT HÁTTERE

               1.Az elbocsátott munkavállalók támogatását szolgáló Európai Globalizációs Alkalmazkodási Alapból (EGAA) nyújtott pénzügyi hozzájárulásokra vonatkozó szabályokat az elbocsátott munkavállalók támogatását szolgáló Európai Globalizációs Alkalmazkodási Alapról (EGAA) és az 1309/2013/EU rendelet hatályon kívül helyezéséről szóló, 2021. április 28-i (EU) 2021/691 európai parlamenti és tanácsi rendelet
                  1
                (a továbbiakban: EGAA-rendelet) határozza meg.

               2.2021. szeptember 23-án Spanyolország EGF/2021/006 ES/Cataluña automotive referenciaszámmal kérelmet nyújtott be az EGAA-ból igénybe vehető pénzügyi hozzájárulás iránt a NACE Rev. 2. rendszer szerinti 29. ágazatban (Közúti jármű, pótkocsi és félpótkocsi gyártása) a spanyolországi Cataluña (ES51) NUTS II szintű régióban történt elbocsátásokat követően.

               3.A kérelem értékelése után a Bizottság az EGAA-rendelet valamennyi vonatkozó rendelkezése alapján megállapította, hogy az EGAA-ból igénybe vehető pénzügyi hozzájárulás odaítélésének feltételei teljesülnek.

               A KÉRELEM ÖSSZEFOGLALÁSA

                        EGAA-kérelem

                        EGF/2021/006 ES/Cataluña automotive

                        Tagállam

                        Spanyolország

                        Érintett régió(k) (NUTS
                           2
                         II szint)

                        Cataluña (ES51)

                        A kérelem benyújtásának dátuma

                        2021. szeptember 23.

                        A kérelem átvételi elismervényén feltüntetett dátum

                        2021. szeptember 29.

                        A kiegészítő információk iránti kérelem dátuma

                        2021. október 7.

                        A kiegészítő információk benyújtásának határideje

                        2021. október 29.

                        Az értékelés befejezésének határideje

                        2022. január 20.

                        Beavatkozási kritérium

                        Az EGAA-rendelet 4. cikke (2) bekezdésének b) pontja

                        Az érintett vállalatok száma

                        10

                        Gazdasági ágazat(ok)

                        (NACE Rev. 2. szerinti ágazat)
                           3

                        29. ágazat (Közúti jármű, pótkocsi és félpótkocsi gyártása)

                        Referencia-időszak (hat hónap):

                        2021. január 1. – 2021. július 1.

                        A referencia-időszak alatt elbocsátottak száma (a)

                        346

                        A referencia-időszak előtt vagy után elbocsátottak száma (b)

                        359

                        Az elbocsátottak száma összesen (a + b)

                        705

                        A támogatható kedvezményezettek száma összesen

                        705

                        A célcsoportot alkotó kedvezményezettek száma összesen

                        450

                        A személyre szabott szolgáltatásokhoz kapcsolódó költségvetés (EUR)

                        3 138 300

                        Az EGAA végrehajtásához kapcsolódó költségvetés
                           4
                         (EUR)

                        150 119

                        Teljes költségvetés (EUR)

                        3 288 419

                        EGAA-hozzájárulás EUR-ban (85 %)

                        2 795 156

               A KÉRELEM ÉRTÉKELÉSE

               Az eljárás

               4.Spanyolország 2021. szeptember 23-án kérelmet nyújtott be „EGF/2021/006 ES/Cataluña automotive” referenciaszámon, 12 héten belül attól az időponttól számítva, hogy az EGAA-rendelet 4. cikkében meghatározott beavatkozási kritériumok teljesültek. A Bizottság 2021. szeptember 29-én visszaigazolta a kérelem kézhezvételét, és 2021. október 7-én kiegészítő információkat kért Spanyolországtól. Spanyolország a kéréstől számított 15 munkanapon belül megküldte a szóban forgó kiegészítő információkat. A hiánytalan kérelem kézhezvételétől számított 50 munkanapos határidő, amelyen belül a Bizottságnak le kell zárnia annak értékelését, hogy a kérelem megfelel-e a pénzügyi hozzájárulás feltételeinek, 2022. január 20-án jár le.

               A kérelem elfogadhatósága

               Az érintett vállalatok és kedvezményezettek

               5.A kérelem 346 olyan elbocsátott munkavállalóra vonatkozik, akiknek a tevékenysége a NACE Rev. 2. rendszer szerinti 29. gazdasági ágazatban (Közúti jármű, pótkocsi és félpótkocsi gyártása) szűnt meg. Az elbocsátásokra Cataluña (ES51) NUTS II szintű régióban került sor.

                        A vállalatok neve és a referencia-időszakon belül történt elbocsátások száma

                        Aludyne Automotive Spain, SLU

                        3

                        Gruau Ibérica, SLU

                        7

                        Bosch Sistemas de Frenado, SLU

                        13

                        Magna Seating Spain SLU

                        1

                        Continental Automotive Spain, SA

                        156

                        Nobel Plastiques Iberia, SA

                        68

                        Faurencia Interior Systems España, SAU

                        71

                        Robert Bosch España (castelleti gyár)

                        8

                        Fico Transpar, SA

                        10

                        U-Shin Spain, SLU

                        9

                        A vállalatok száma összesen: 10

                        Az elbocsátott munkavállalók száma összesen:

                        346

                        A tevékenységüket megszüntető önálló vállalkozók száma összesen:

                        0

                        A támogatható munkavállalók és önálló vállalkozók száma összesen:

                        346

               Beavatkozási kritériumok

               6.Spanyolország e kérelmet az EGAA-rendelet 4. cikke (2) bekezdésének b) pontjában említett beavatkozási kritériumok alapján nyújtotta be, amelyeknek megfelelően az EGAA-ból akkor nyújtható hozzájárulás, ha egy hat hónapos referencia-időszak alatt egy tagállam ugyanazon NUTS II szintű régiójában vagy két egymással határos NUTS II szintű régiójában található és a NACE Rev. 2. rendszer szerint meghatározott ugyanazon gazdasági ágazatban működő vállalatoknál legalább 200 munkavállaló elbocsátására kerül sor. País Vasco (ES51) NUTS II szintű régióban 346 munkavállaló elbocsátására került sor.

               7.A kérelemmel összefüggő hat hónapos referencia-időszak 2021. január 1-jétől 2021. július 1-jéig tartott.

               Az elbocsátások és a tevékenységmegszüntetések számának kiszámítása

               8.Az elbocsátott munkavállalók tevékenységének a referencia-időszak alatti megszűnését a munkaszerződés tényleges megszűnésének vagy lejártának napjától számították.

               Támogatható kedvezményezettek

               9.A már említett munkavállalókon túl 359 olyan munkavállaló is a támogatható kedvezményezettek közé tartozik, akiknek a tevékenysége a hat hónapos referencia-időszak előtt vagy után szűnt meg. Mindezen munkavállalók tevékenysége a referencia-időszak 2021. január 1-jei kezdetét megelőző hat hónapon belül és/vagy a referencia-időszak vége és az e javaslat elfogadását megelőző nap között szűnt meg. Egyértelmű ok-okozati összefüggés mutatható ki azzal az eseménnyel, amely a referencia-időszak alatt az elbocsátott munkavállalók tevékenységének megszűnéséhez vezetett.

               10.A támogatható kedvezményezettek száma összesen 705.

               Az elbocsátásokhoz és a tevékenység megszüntetéséhez vezető események ismertetése

               11.A szóban forgó elbocsátásokra a Nissan azon döntése miatt került sor, hogy beszünteti tevékenységét és bezárja gyárát Katalóniában.

               12.2020. május 27-én a Renault, a Nissan és a Mitsubishi bemutatta új stratégiai tervét, amely egy vezető-követő (leader-follower) rendszeren és a vállalatok közötti komplementaritáson alapul. Termékszegmensenként mindegyik vállalat egy adott járműtípusra összpontosítana, azaz a vezető helyet elfoglaló vállalat a követők csapatainak támogatásával egy alapjárművet (vezető terméket) és testvérjárműveket fog gyártani. Ezenkívül mindegyik vállalat a központi régióira fog összpontosítani. E rendszer alapján a Nissan Kínára, Észak-Amerikára és Japánra fog koncentrálni, a Renault Európára, Oroszországra, Dél-Amerikára és Észak-Afrikára, a Mitsubishi pedig Délkelet-Ázsiára és Óceániára
                  5
               . A következő napon a Nissan az EU globális személygépkocsi-gyártásban való piaci részesedésének folyamatos csökkenése miatt
                  6
                megerősítette, hogy csökkenteni kívánja jelenlétét Európában
                  7
               , hogy a nyereségesebb piacokra összpontosítson, és bejelentette barcelonai gyárának bezárását
                  8
               . A gyár bezárása 2021 végére fejeződött be.

               13.Az 5. pontban felsorolt vállalatok a Nissan beszállítói voltak. A Nissan-gyár bezárásának bejelentése néhány beszállító (például a Faurencia
                  9
               , illetve a Continental) részleges bezárását és munkaerő-állományának 31–53 %-os csökkenését idézte elő, míg más beszállítók, például az Aludyne
                  10
               , a Magna Seating
                  11
                vagy a Robert Bosch
                  12
                teljesen bezártak.

               Az elbocsátások várható hatása a helyi, a regionális és az országos gazdaságra és foglalkoztatásra

               14.A gépjárműipar a harmadik legfontosabb ágazat Katalóniában (a vegyipar és az élelmiszeripar után), mind a forgalom, mind a foglalkoztatás szempontjából. A gépjárműipar forgalma (23,8 milliárd EUR) a régió GDP-jének több mint 10 %-át teszi ki
                  13
               . A Katalóniai Gépjárműipari Klaszter (CIAC) adatai szerint
                  14
                az ágazat mintegy 143 000 munkahelyet biztosít (közvetlen, közvetett és indukált munkahelyeket), azaz a katalán foglalkoztatottak 4,2 %-ának ad munkát.

               15.A kérelem által érintett elbocsátások Barcelona tartomány négy megyéjében (Barcelonès, Alt Penedés, Baix Llobregat és Vallés Oriental) koncentrálódnak, ahol számos gépjárműipari vállalkozás található. Ezekben a régiókban nőtt a megszűnő munkahelyek száma a 2018 és 2020 közötti időszakban.

               Elbocsátások Barcelonès, Alt Penedés, Baix Llobregat és Vallés Oriental megyében (2017=0)

               Forrás: SOC (Katalónia állami foglalkoztatási szolgálata)
                  15

               16.A 2021 januárja és júniusa között Katalóniában csoportos létszámcsökkentés keretében elbocsátott munkavállalók száma (7 993 fő) már meghaladja a 2020-ban elbocsátott munkavállalók számát (7 936 fő)
                  16
               . 2021 első felében az elbocsátások közel 50 %-ára a gépjárműiparban került sor, amelyet leginkább érintett a csoportos létszámcsökkentés alkalmazásának növekedése.

               17.A Nissan barcelonai gyárának bezárása következtében a beszállítóknál több mint 2 500 közvetlen elbocsátás történt és 8 000 munkahely szűnt meg (3 000 a legjelentősebb beszállítóknál, akik közvetlenül tárgyalnak a járműgyártókkal, valamint további 5 000 munkahely a kisebb beszállítóknál)
                  17
               . A Primec munkáltatói érdekképviseleti szervezet a Nissan Barcelona bezárásának negatív hatását 3 600 millió EUR-ra becsüli, ami a katalán ipari ágazat értékének 2,6 %-ával egyenértékű veszteség
                  18
               .

               A változásra való felkészülésre és a szerkezetátalakításra vonatkozó uniós minőségi keret (QFR) alkalmazása

               18.Spanyolország ismertette, hogy ebben az esetben hogyan vették figyelembe a változásra való felkészülésre és a szerkezetátalakításra vonatkozó uniós minőségi keretben megfogalmazott ajánlásokat: Spanyolország kiemeli, hogy az állami szervek figyelemmel kísérik a szerkezetátalakítási folyamatokat és kezelik a csoportos létszámcsökkentésre irányuló kérelmeket, bár nem rendelkeznek engedélyezésre/elutasításra való jogképességgel. Ezek a szervek azonban helyi szervekkel vagy állami-magánszervezetekkel (újrafoglalkoztatási ügynökségekkel) partnerségben létrehozhatnak munkahelyteremtést elősegítő programokat.

               19.Az elbocsátásokat megelőző időszakban a szociális partnerek, a vállalkozások és a munkavállalók képviselői a nemzeti jogszabályokkal összhangban olyan tárgyalási folyamatokba kezdenek, amelyek célja, hogy megállapodjanak az elbocsátásokról és az újbóli elhelyezkedés esélyének javítására irányuló tervekről, amelyek jogi kötelezettséget jelentenek az egyszerre legalább 50 munkavállalót elbocsátó vállalkozások számára. Az újbóli elhelyezkedés esélyének javítására irányuló tervek álláskeresési segítséget, pályaorientációs tanácsadást és képzést nyújtanak a munkavállalóknak. A tervek időtartama hat hónap. Katalónia állami foglalkoztatási szolgálata (SOC) átképzési szolgáltatásokat nyújt azoknak az elbocsátott munkavállalóknak, akik nem jogosultak az újbóli elhelyezkedés esélyének javítására irányuló tervekre.

               20.Katalónia legreprezentatívabb szakszervezetei és üzleti szervezetei, a Comisiones Obreras, az UGT, a Fomento del Trabajo Nacional (FOMENT) és a PIMEC (a katalóniai kkv-k szövetsége) megvizsgálták a regionális munkaerőpiac jövőbeli kilátásait és az állásokat kínáló vállalkozások által keresett készségeket. Ezek a szociális partnerek tagjai voltak azon munkacsoportnak, amelynek feladata azon intézkedéscsomag meghatározása volt, amelyhez az EGAA-társfinanszírozást igénylik.

               A nemzeti vagy uniós forrásokból finanszírozott intézkedéseket kiegészítő jelleg

               21.Spanyolország megerősítette, hogy az alábbiakban ismertetett, az EGAA-ból nyújtott pénzügyi hozzájárulásban részesülő intézkedések nem részesülnek pénzügyi támogatásban egyéb uniós pénzügyi eszközökből.

               22.A személyre szabott szolgáltatások összehangolt csomagja kiegészíti a más nemzeti vagy uniós forrásokból finanszírozott fellépéseket, például a SOC általános szolgáltatásait (álláskeresési támogatás, szakmai tanácsadás és képzés).

               A célcsoportot alkotó kedvezményezettekkel vagy képviselőikkel, a szociális partnerekkel, illetve a helyi és regionális hatóságokkal folytatott konzultáció során követett eljárások

               23.Spanyolország jelezte, hogy az EGAA-kérelmet több különböző szereplő támogatta. Létrejött egy munkacsoport, amelynek tagjait többek között a SOC, a CIAC és az Agència per la Competitivitat de l’Empresa (ACCIÓ)
                  19
                képviselői alkották. A munkacsoport 2020. július 30. és 2020. december 14. között kéthetente találkozott. A (20. pontban említett) szociális partnerek szintén részt vettek a folyamatban. A szociális partnerek a 2020. november 26-i ülésen hivatalosan is támogatták a Nissan beszállítóinak volt munkavállalói számára felajánlandó EGAA-intézkedéseket.

               A célcsoportot alkotó kedvezményezettek és a javasolt intézkedések

               A célcsoportot alkotó kedvezményezettek

               24.Az intézkedésekben várhatóan részt vevő elbocsátott munkavállalók becsült száma 450. E munkavállalók adatai nemek, korosztály és iskolai végzettség szerinti bontásban:

                        Kategória

                        A várható
                           kedvezményezettek száma

                        Nem:

                        Férfiak:

                        250

                        (55,6 %)

                        Nők:

                        200

                        (44,4 %)

                        Nem bináris:

                        0

                        (0,0 %)

                        Korcsoport:

                        30 év alattiak:

                        16

                        (3,5 %)

                        30–54 év közöttiek:

                        277

                        (61,6 %)

                        54 év felettiek:

                        157

                        (34,9 %)

                        Iskolai végzettség

                        Legfeljebb alsó középfokú végzettség
                           20

                        227

                        (50,4 %)

                        Felső középfokú
                           21
                         vagy posztszekunder végzettség
                           22

                        108

                        (24,0 %)

                        Felsőfokú végzettség
                           23

                        115

                        (25,6 %)

               Javasolt intézkedések

               25.Az elbocsátott munkavállalóknak nyújtandó személyre szabott szolgáltatások az alábbi intézkedéseket foglalják magukban:

               –Általános információk és tájékoztató esemény. Ez magában foglalja az elérhető tanácsadásról és képzésekről, a juttatásokról és az ösztönzőkről szóló általános tájékoztatást, valamint a munkavállalók profiljának meghatározását. Mivel az intézkedés végrehajtására a Katalóniai Gépjárműipari Klaszterrel együttműködésben kerül sor, a munkavállalóknak lehetőségük van arra, hogy tisztázzák, hogy milyenek a karrierlehetőségeik a gépjárműiparban, és eldöntsék, hogy továbbképzik-e magukat és továbbra is az ágazatban maradnak-e, vagy átképzésben vesznek részt, hogy más ágazatban helyezkedjenek el.

               –Előkészítő munkaértekezletek, amelyek a különböző álláskeresési módszerekre és az álláskeresés kulcsfontosságú szempontjaira összpontosítanak, mint például az önéletrajz-készítés, állásinterjúk és csoportdinamikák stb. Ez az újrafoglalkoztatással, az engedélyhez vagy szakmai alkalmassági bizonyítványhoz kötött ágazatokkal, valamint a munkahelyi környezetben elsajátított kompetenciák és humán készségek igazolásával kapcsolatos részletesebb információkkal egészül ki. Azok számára, akik önálló vállalkozói tevékenység megkezdésén gondolkodnak, vállalkozásalapítással foglalkozó munkaértekezleteket tartanak.

               –Tanácsadó bevonásával, kétoldalú foglalkozások keretében pályaorientációs tanácsadásra kerül sor. A tanácsadó és a munkavállaló közösen állítanak össze személyre szabott modellt a munkavállalás vagy az önfoglalkoztatás elősegítése érdekében. Ezeken a foglalkozásokon a képzési igények meghatározására is sor kerül.

               –Képzés. Ez a következőket foglalja magában: 1. a horizontális kompetenciákra, például a személyes fejlődésre, a foglalkozási kockázatok megelőzésére és az idegen nyelvekre vonatkozó képzések, valamint az oktatók képzése; 2. átképzések, amelyek a helyi munkaerőpiacon azonosított igények kiszolgálására irányulnak, például a következőkre: épületek és városi berendezések karbantartása, raktárműveletek, raktárlogisztika, HACCP
                  24
               , élelmiszer-biztonság, élelmiszer-kezelés stb.; és 3. szakmai továbbképzések a gépjárműiparban igényelt készségek elsajátítása érdekében, például hegesztési módszerek (TIG
                  25
               , MIG/MAG
                  26
               , automata hegesztés, speciális hegesztési eljárások stb.), ipari formatervezés (2D és 3D gépészeti tervezés, CAD, CAD-CAM
                  27
                rendszerek integrációja stb.), gépi megmunkálás (CNC-programozás
                  28
               , CNC-tervek értelmezése, gépkezelő és szerszámkészítő stb.), valamint karbantartás (elektromos, hidraulikus és pneumatikus automatizálás; programozható automatizmusok; gördülő és átviteli rendszerek karbantartása; hibrid és elektromos járművek karbantartása stb.). és 4. vállalati gyakornoki lehetőségek. Ennek célja a valós munkakörnyezetben történő képzés elősegítése.

               –Vállalkozói támogatás. Az életképes üzleti vagy egyéni vállalkozói projektek kidolgozása céljából a vállalkozói lét iránt érdeklődő munkavállalók képzések és személyre szabott konzultációk formájában a teljes vállalkozásindítási folyamat során támogatásban részesülnek. Ez kiterjedhet a tervezésre, a megvalósíthatósági tanulmányokra, az üzleti tervekre, a finanszírozási lehetőségek azonosításához nyújtott segítségre stb.

               –Vállalkozásalapítás. Azok a munkavállalók, akik saját vállalkozást indítanak, vagy egyéni vállalkozói tevékenységbe kezdenek, egy 5 000 EUR-ig terjedő összeget kapnak az alapítási költségek fedezésére.

               –Intenzív álláskereséshez nyújtott támogatás, beleértve a helyi és regionális elhelyezkedési lehetőségek felkutatását (az önálló vállalkozók számára is) és a munkaközvetítést.

               –Egyéni konzultációk az újbóli elhelyezkedést követően. Az újra elhelyezkedett munkavállalók az első hónapokban az új állásukból adódó esetleges problémák megelőzése érdekében tanácsadást kapnak.

               –Ösztönzők. Különféle ösztönzők állnak rendelkezésre. 1. Az utazási költségekhez való hozzájárulás. Az összeget részvételi naponként számítják ki, figyelembe véve, hogy településen belüli vagy helyközi utazásról van-e szó. 2. Az újbóli elhelyezkedés esélyének javítására irányuló ösztönzők. Azok, akik ismét munkába állnak, legfeljebb három hónapig havi 350 EUR-t kapnak. Az ösztönző célja, hogy előmozdítsa a gyors újrafoglalkoztatást, és hogy az idősebb munkavállalókat arra ösztönözze, hogy a munkaerőpiacon maradjanak. 3. Gyakornoki támogatás. A vállalatoknál szakmai gyakorlaton részt vevő munkavállalók óránként 10 EUR-t kapnak. 4. Az eltartott személyeket gondozók kiadásaihoz való hozzájárulás. A gondozási feladatokat ellátó (gyermekeket, időseket vagy fogyatékossággal élő személyeket gondozó) munkavállalók az intézkedésekben való részvételük idejére legfeljebb napi 20 EUR-t kapnak. Ennek célja, hogy a gondozási feladatokat ellátó résztvevő fedezni tudja az intézkedésekben való részvétellel járó többletköltségeket.

               26.Az intézkedéseket úgy tervezték, hogy összhangban legyenek a körforgásos gazdaságra vonatkozó spanyol stratégiával
                  29
                és a Katalónia fenntartható fejlődésére vonatkozó stratégiával
                  30
               . A digitális készségekkel kapcsolatos horizontális képzés, valamint a tervezett továbbképzés/átképzés az EGAA-rendelet 7. cikkének (2) bekezdésével összhangban megfelel a digitális ipari korban és az erőforrás-hatékony gazdaságban szükséges készségek terjesztésére vonatkozó követelménynek. E célból a következő tanulmányokat vették figyelembe: Capacitats i tecnologies vinculades a la indústria 4.0 a Catalunya
                  31
                és Competències i necessitats formatives del sector de l’automoció a Catalunya
                  32
               .

               27.A javasolt tevékenységek az EGAA-rendelet 7. cikke szerinti támogatható intézkedések közé tartozó aktív munkaerőpiaci intézkedéseknek minősülnek. Ezek az intézkedések nem helyettesítik a passzív szociális védelmi intézkedéseket.

               28.Ami az elbocsátott munkavállalók támogatása érdekében már megkezdett tevékenységeket illeti, Spanyolország arról tájékoztatott, hogy az újbóli elhelyezkedés esélyének javítására irányuló tervre
                  33
                jogosult munkavállalók már megkapták azokat, és a SOC hozzáférést biztosított a munkavállalók számára általános szolgáltatásaihoz (álláskeresési támogatás, szakmai tanácsadás és képzés).

               29.Spanyolország megadta a szükséges információkat a nemzeti jog vagy a kollektív szerződések értelmében az érintett vállalatra nézve kötelező intézkedésekről. Megerősítette, hogy az EGAA-ból származó pénzügyi hozzájárulás nem helyettesíti ezeket az intézkedéseket.

               Becsült költségvetés

               30.A költségek teljes becsült összege 3 288 419 EUR, amely a személyre szabott szolgáltatásokra szánt 3 138 300 EUR összegű kiadásokat, továbbá az előkészítő, irányítási, tájékoztatási és nyilvánossággal kapcsolatos, valamint ellenőrzési és beszámolási tevékenységekre szánt 150 119 EUR összegű kiadásokat foglalja magában.

               31.Az EGAA-ból igényelt teljes pénzügyi hozzájárulás összege 2 795 156 EUR (az összköltség 85 %-a).

               32.A nemzeti előfinanszírozást és társfinanszírozást a SOC biztosítja.

                        Intézkedések

                        A résztvevők becsült száma

                        Egy résztvevőre jutó becsült költség
                        (EUR)
                           34

                        Becsült összköltség

                        (EUR)
                           35

                        Személyre szabott szolgáltatások (az EGAA-rendelet 7. cikke (2) bekezdésének a) pontja szerinti intézkedések)

                        A támogatható kedvezményezettek általános tájékoztatása és tájékoztató esemény
                           (acogida y diagnóstico inicial)

                        450

                        70

                        31 500

                        Előkészítő munkaértekezletek
                           (medidas de sensibilización-talleres preparatorios)

                        200

                        250

                        50 000

                        Pályaorientációs tanácsadás
                           (programa de orientación laboral)

                        450

                        472

                        212 500

                        Képzés
                           (programa de formación)

                        400

                        3 104

                        1 241 500

                        Vállalkozói támogatás
                           (escuela de emprendedores y asesoría del emprendedor)

                        50

                        1 300

                        65 000

                        Vállalkozásalapítás
                           (incentivo a la constitución de negocios)

                        20

                        5 000

                        100 000

                        Intenzív álláskereséshez nyújtott támogatás
                           (prospección laboral)

                        300

                        1 300

                        390 000

                        Egyéni konzultációk az újbóli elhelyezkedést követően
                           (seguimiento en el empleo)

                        200

                        250

                        50 000

                        Részösszeg (a):

                        A személyre szabott szolgáltatáscsomag százalékos aránya

                        –

                        2 140 500

                        (68,21 %)

                        Juttatások és ösztönzők (az EGAA-rendelet 7. cikke (2) bekezdésének b) pontja szerinti intézkedések)

                        Ösztönzők
                           (beca desplazamiento, insercción laboral por cuenta aj ena, conciliación, y beca prácticas en empresa)

                        450

                        2 217

                        997 800

                        Részösszeg (b):

                        A személyre szabott szolgáltatáscsomag százalékos aránya:

                        –

                        997 800

                        (31,79 %)

                        Az EGAA-rendelet 7. cikkének (5) bekezdése szerinti tevékenységek

                        1. Előkészítő tevékenységek

                        –

                        14 678

                        2. Irányítás

                        –

                        85 087

                        3. Tájékoztatás és nyilvánosság

                        –

                        35 615

                        4. Ellenőrzés és jelentéstétel

                        –

                        14 739

                        Részösszeg (c):

                        Százalékarány az összköltséghez képest:

                        –

                        150 119

                        (4,57 %)

                        Összköltség (a + b + c):

                        –

                        3 288 419

                        EGAA-hozzájárulás (az összköltség 85 %-a)

                        –

                        2 795 156

               33.A fenti táblázatban az EGAA-rendelet 7. cikke (2) bekezdése b) pontjának megfelelő intézkedésként azonosított intézkedések költsége nem haladja meg a személyre szabott szolgáltatások összehangolt csomagja összköltségének 35 %-át. Spanyolország megerősítette, hogy ezen intézkedések a célcsoportot alkotó kedvezményezetteknek az álláskeresési vagy képzési tevékenységekben való aktív részvételétől függenek.

               34.Spanyolország megerősítette, hogy az önálló vállalkozáshoz, vállalkozásalapításhoz, valamint a vállalkozás alkalmazottak által történő átvételéhez kapcsolódó beruházások költsége kedvezményezettenként nem haladja meg a 22 000 EUR-t.

               A kiadások támogathatóságának időszaka

               35.Spanyolország 2022. január 17-én kezdte meg a személyre szabott szolgáltatások nyújtását a célcsoportot alkotó kedvezményezettek számára. Az intézkedésekkel kapcsolatos kiadások ezért 2022. január 17-től a finanszírozási határozat hatálybalépését követő 24 hónapig jogosultak az EGAA pénzügyi hozzájárulására.

               36.Spanyolországnál először 2020. július 30-án merült fel igazgatási kiadás az EGAA felhasználásával kapcsolatban. Az előkészítő, irányítási, tájékoztatási és nyilvánossággal kapcsolatos, valamint ellenőrzési és jelentéstételi tevékenységekre fordított kiadások ezért 2020. július 30-tól kezdve a finanszírozási határozat hatálybalépésétől számított 31 hónapig támogathatók az EGAA-ból nyújtott pénzügyi hozzájárulásból.

               Irányítási és kontrollrendszerek

               37.A kérelem tartalmazza az irányítási és kontrollrendszer leírását, amely meghatározza az érintett szervek felelősségi körét. Spanyolország értesítette a Bizottságot, hogy a pénzügyi hozzájárulás irányítását és ellenőrzését ugyanazok a szervek fogják végezni, mint amelyek az Európai Szociális Alap Pluszt irányítják és ellenőrzik. Az irányító hatóság közreműködő szervezete az SOC lesz.

               Az érintett tagállam által vállalt kötelezettségek

               38.Spanyolország minden szükséges biztosítékot megadott az alábbiak tekintetében:

               –a javasolt intézkedésekhez való hozzáférés és azok megvalósítása során tiszteletben tartják az egyenlő bánásmód és a megkülönböztetésmentesség elvét,

               –a nemzeti és uniós jogszabályokban a csoportos létszámcsökkentések vonatkozásában előírt követelményeknek eleget tettek,

               –azok az elbocsátó vállalatok, amelyek a leépítések után folytatták a tevékenységüket, eleget tettek a jogi kötelezettségeiknek és a munkavállalóikkal szemben is ennek megfelelően jártak el,

               –a kettős finanszírozást elkerülik,

               –az EGAA-ból nyújtott pénzügyi hozzájárulás megfelel az állami támogatásra vonatkozó uniós eljárási és anyagi szabályoknak.

               KÖLTSÉGVETÉSI VONZATOK

               Javasolt költségvetés

               39.Az EGAA-támogatás éves maximális összege (2018-as árakon számítva) a 2021–2027-es időszakra vonatkozó többéves pénzügyi keretről szóló, 2020. december 17-i (EU, Euratom) 2020/2093 tanácsi rendelet
                  36
                8. cikkében meghatározottaknak megfelelően 186 millió EUR.

               40.Miután az EGAA-rendelet 13. cikkének (1) és (2) bekezdésében meghatározott feltételek szempontjából megvizsgálta a kérelmet, valamint figyelembe vette a célcsoportot alkotó kedvezményezettek számát, a javasolt intézkedéseket és a becsült költségeket, a Bizottság azt javasolja, hogy a javasolt intézkedések összköltségének 85 %-át kitevő 2 795 156 EUR összeget folyósítsák az EGAA-ból a kérelemben igényelt pénzügyi hozzájárulás biztosítása érdekében.

               41.Az EGAA igénybevételére vonatkozó javasolt határozatot az Európai Parlament és a Tanács közösen hozza meg, az Európai Parlament, az Európai Unió Tanácsa és a Bizottság között létrejött, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról, valamint az új saját forrásokról és az új saját források bevezetésére irányuló ütemtervről szóló, 2020. december 16-i intézményközi megállapodás
                  37
                9. pontja értelmében.

               Kapcsolódó jogi aktusok

               42.A Bizottság az EGAA igénybevételéről szóló határozatra irányuló javaslatának benyújtásával egyidejűleg javaslatot nyújt be az Európai Parlamentnek és a Tanácsnak 2 795 156 EUR összegnek az érintett költségvetési sorba történő átcsoportosításra is.

               43.A Bizottság az EGAA igénybevételéről szóló határozatra irányuló javaslat elfogadásával egyidejűleg határozatot fogadott el a pénzügyi hozzájárulásról, amely a költségvetési rendelet
                  38
                110. cikke értelmében finanszírozási határozatnak minősül. A finanszírozási határozat azon a napon lép hatályba, amikor a Bizottság értesítést kap a költségvetési átcsoportosításnak az Európai Parlament és a Tanács általi jóváhagyásáról.

               2022/0010 (BUD)

               Javaslat

               AZ EURÓPAI PARLAMENT ÉS A TANÁCS HATÁROZATA

               Spanyolország EGF/2021/006 ES/Cataluña automotive kérelme nyomán az elbocsátott munkavállalók támogatását szolgáló Európai Globalizációs Alkalmazkodási Alap igénybevételéről

               AZ EURÓPAI PARLAMENT ÉS AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre,

               tekintettel az elbocsátott munkavállalók támogatását szolgáló Európai Globalizációs Alkalmazkodási Alapról (EGAA) és az 1309/2013/EU rendelet hatályon kívül helyezéséről szóló, 2021. április 28-i (EU) 2021/691 európai parlamenti és tanácsi rendeletre
                  39
                és különösen annak 15. cikke (1) bekezdésére,

               tekintettel az Európai Parlament, az Európai Unió Tanácsa és az Európai Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról, valamint az új saját forrásokról és az új saját források bevezetésére vonatkozó ütemtervről szóló, 2020. december 16-i intézményközi megállapodásra
                  40
                és különösen annak 9. pontjára,

               tekintettel az Európai Bizottság javaslatára,

               mivel:

               (1)Az elbocsátott munkavállalók támogatását szolgáló Európai Globalizációs Alkalmazkodási Alap (EGAA) célja a szolidaritás kifejezése, valamint a tisztességes és fenntartható foglalkoztatás előmozdítása az Unióban azáltal, hogy jelentős szerkezetátalakítások esetén támogatást nyújt az elbocsátott munkavállalóknak és azoknak az önálló vállalkozóknak, akiknek a tevékenysége megszűnt, továbbá segíti őket abban, hogy a lehető leghamarabb visszatérjenek a tisztességes és fenntartható foglalkoztatáshoz.

               (2)Az EGAA éves maximális összege az (EU, Euratom) 2020/2093 tanácsi rendelet
                  41
                8. cikkében meghatározottaknak megfelelően (2018-as árakon számítva) nem haladhatja meg a 186 millió EUR összeget.

               (3)2021. szeptember 23-án Spanyolország kérelmet nyújtott be az EGAA-ból igénybe vehető pénzügyi hozzájárulás iránt az Európai Unión belül folyó gazdasági tevékenységek statisztikai osztályozási rendszere (NACE)
                  42
                Rev. 2. rendszer szerinti 29. ágazatban (Közúti jármű, pótkocsi és félpótkocsi gyártása) a spanyolországi Cataluña (ES51) statisztikai célú területi egységek nómenklatúrája (NUTS)
                  43
                II szintű régióban történt elbocsátásokat illetően. A kérelmet az (EU) 2021/691 rendelet 8. cikke (5) bekezdésének megfelelően további információkkal egészítette ki. Az említett kérelem eleget tesz az (EU) 2021/691 rendelet 13. cikkében az EGAA-ból folyósított pénzügyi hozzájárulásra vonatkozóan megállapított követelményeknek.

               (4)Az EGAA-t ezért igénybe kell venni a Spanyolország által benyújtott kérelem alapján nyújtandó, 2 795 156 EUR összegű pénzügyi hozzájárulás folyósítása érdekében.

               (5)Az EGAA igénybevételéhez szükséges idő minimálisra csökkentése érdekében ezt a határozatot az elfogadása napjától kell alkalmazni,

               ELFOGADTA EZT A HATÁROZATOT:

               1. cikk

               Az Unió 2022-es pénzügyi évre vonatkozó általános költségvetésének keretein belül az elbocsátott munkavállalók támogatását szolgáló Európai Globalizációs Alkalmazkodási Alapból 2 795 156 EUR összeg igénybevételére kerül sor kötelezettségvállalási és kifizetési előirányzatok formájában.

               2 cikk

               Ez a határozat az Európai Unió Hivatalos Lapjában való kihirdetésének napján lép hatályba. Ezt a határozatot [az elfogadásának időpontja]
                  44*-tól/-től kell alkalmazni.

               Kelt Brüsszelben, -án/-én.

                  az Európai Parlament részéről
                        a Tanács részéről

                  az elnök
                        az elnök

                     (1)

                        HL L 153., 2021.5.3., 48. o.

                     (2)

                        A Bizottság (EU) 2019/1755 felhatalmazáson alapuló rendelete (2019. augusztus 8.) a statisztikai célú területi egységek nómenklatúrájának (NUTS) létrehozásáról szóló 1059/2003/EK európai parlamenti és tanácsi rendelet mellékleteinek módosításáról. HL L 270., 2019.10.24., 1. o.

                     (3)

                        HL L 393., 2006.12.30., 1. o.

                     (4)

                        Az (EU) 2021/691 rendelet 7. cikkének (5) bekezdése alapján.

                     (5)

                  Groupe Renault – Alliance, 2020. május 27-i sajtóközlemény
                  https://www.elmundo.es/motor/2020/05/27/5ece193ffc6c83c0408b4596.html

                     (6)

                        A Gépjárműgyártók Nemzetközi Szervezete (OICA) szerint az elmúlt két évtizedben (1999–2019) folyamatosan csökkent az EU piaci részesedése a személygépkocsi-gyártás terén. Míg 1999-ben a globális autógyártás 40,7 %-ával az EU volt a világ vezető régiója, 2019-ben 23,6 %-ra csökkent a részesedése.

                     (7)

                  https://www.reuters.com/article/us-nissan-restructuring-exclusive-idUSKBN22R1NX

                     (8)

                  https://latribunadeautomocion.es/2020/05/uchida-nissantenemos-la-intencion-de-cerrar-barcelona-en-diciembre-de-2020/?v=d3dcf429c679

                     (9)

                        Összesen 160 munkavállalót bocsátottak el; 89-et a 2020. június és december közötti időszakban és 71-et a 2021. január és július közötti referencia-időszakban.

                     (10)

                        Az Aludyne az összes munkavállalóját elbocsátotta, a 2020. június és december közötti időszakban 79-et, a referencia-időszakban pedig 3-at.

                     (11)

                        A Magna Seating Spain az összes munkavállalóját elbocsátotta, a 2020. június és december közötti időszakban 57-et, a referencia-időszakban pedig 1-et.

                     (12)

                        A Robert Bosch España (a castelleti gyár) az összes munkavállalóját elbocsátotta, a 2020. június és december közötti időszakban 293-at, a referencia-időszakban pedig 8-at.

                     (13)

                  https://www.economiadigital.es/empresas/nissan-industria-catalana-pierde-3600-millones-cierre_20067534_102.html

                     (14)

                  A Katalóniai Gépjárműipari Klaszter (CIAC)
                   egy nonprofit szervezet, amely Katalóniában székhellyel rendelkező, a gépjárműiparhoz kapcsolódó és K+F+I tevékenységet folytató vállalatok előtt áll nyitva. A CIAC fő célja a gépjárműipar versenyképességének növelése.

                     (15)

                  Servei Públic d'Ocupació de Catalunya
                  .

                     (16)

                        https://www.elperiodico.com/es/economia/20210611/ola-repunta-catalunya-7-993-11816139

                     (17)

                  https://www.lavanguardia.com/economia/20201111/49392567462/nissan-barcelona-crisis-impacto-cierre-fabricas-plantas.html

                     (18)

                  https://www.economiadigital.es/empresas/nissan-industria-catalana-pierde-3600-millones-cierre_20067534_102.html

                     (19)

                        Az ACCIÓ a vállalkozások versenyképességével foglalkozó katalán szerv.

                     (20)

                        ISCED 0–2.

                     (21)

                        ISCED 3.

                     (22)

                        ISCED 4.

                     (23)

                        ISCED 5-8.

                     (24)

                        A veszélyelemzés és kritikus szabályozási pontok rendszere (HACCP) az élelmiszer-biztonsággal kapcsolatos kockázatok azonosításának és kezelésének nemzetközileg elismert módszere.

                     (25)

                        Semleges védőgázas volfrámelektródás (TIG) ívhegesztés.

                     (26)

                        Semleges (MIG) és aktív (MAG) védőgázas elektródás ívhegesztés.

                     (27)

                        CAD/CAM: számítógépes tervezés és számítógéppel segített gyártás.

                     (28)

                        A CNC-programozást (Computer Numerical Control Programming: számítógépes numerikus vezérlés) a gyártók arra használják, hogy programozott utasításokat hozzanak létre a számítógépek számára a szerszámgépek irányítása céljából. A CNC széles körben használatos a gyártási folyamatban, és javítja mind az automatizálást, mind a rugalmasságot.

                     (29)

                  https://www.miteco.gob.es/es/calidad-y-evaluacion-ambiental/temas/economia-circular/estrategia/

                     (30)

                  Estrategia para el desarrollo sostenible de Cataluña

                     (31)

                  Capacitats i tecnologies vinculades a la indústria 4.0 a Catalunya

                     (32)

                  Competències i necessitats formatives del sector de l’automoció a Catalunya

                     (33)

                        Az újbóli elhelyezkedés esélyének javítására irányuló tervek jogi kötelezettséget jelentenek azon vállalkozások számára, amelyek egyszerre 50 vagy annál több munkavállalót bocsátanak el. Ezek a tervek álláskeresési segítséget, pályaorientációs tanácsadást és képzést nyújtanak a munkavállalóknak. A tervek időtartama hat hónap.

                     (34)

                        A tizedesjegyek elkerülése érdekében az egy munkavállalóra jutó becsült költségek kerekített összegek. A kerekítés azonban nincs hatással az egyes intézkedések összköltségére, amely azonos a Spanyolország által benyújtott kérelemben szereplő összeggel.

                     (35)

                        A végösszegek a kerekítés miatt nem egyeznek.

                     (36)

                        HL L 433., 2020.12.22., I/11. o.

                     (37)

                        HL L 433., 2020.12.22., I/29. o.

                     (38)

                        Az Európai Parlament és a Tanács (EU, Euratom) 2018/1046 rendelete (2018. július 18.) az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről (HL L 193., 2018.7.30., 1. o.).

                     (39)

                        HL L 153., 2021.5.3., 48. o.

                     (40)

                        HL L 433., 2020.12.22., I/29. o.

                     (41)

                        A Tanács (EU, Euratom) 2020/2093 rendelete (2020. december 17.) a 2021–2027-es időszakra vonatkozó többéves pénzügyi keretről (HL L 433., 2020.12.22., I/11. o.).

                     (42)

                        Az Európai Parlament és a Tanács 1893/2006/EK rendelete (2006. december 20.) a gazdasági tevékenységek statisztikai osztályozása NACE Rev. 2. rendszerének létrehozásáról és a 3037/90/EGK tanácsi rendelet, valamint egyes meghatározott statisztikai területekre vonatkozó EK-rendeletek módosításáról (HL L 393., 2006.12.30., 1. o.).

                     (43)

                        A Bizottság (EU) 2019/1755 felhatalmazáson alapuló rendelete (2019. augusztus 8.) a statisztikai célú területi egységek nómenklatúrájának (NUTS) létrehozásáról szóló 1059/2003/EK európai parlamenti és tanácsi rendelet mellékleteinek módosításáról. HL L 270., 2019.10.24., 1. o.

                     (44)
                  *
                        A dátumot a Parlament illeszti be a határozatnak a Hivatalos Lapban való kihirdetését megelőzően.